TINDUF – Tedda teɣlamt tasnajyant n Wammas Asbiṭaran-Asdawan n Bab Lwad (Lezzayer Tamaneɣt) ass n ssebt ɣer Tinduf anda ay tebda, ass n lḥedd, assekyed yemmuzzgen deg tesnajya n yigerdan deg twilayt-a, ɣef wakken ay d-nnan yemsuddsen n temhelt-a.
Yella-d waya deg ukatar n yiwen n wahil n ussiknew gar wesbiṭar n Bab Lwad d weɣsur anagdud asbiṭaran n Si Lḥewwas n Tinduf, yernu ad ikemmel waya arma d 18 seg wayyur-a. Iswi n waya d abdad asnajyan yelhan i yigerdan imuḍinen d ussileɣ yettkemmilen n yemsujjiyen idiganen, ɣef wakken ay d-yenna yemkellef s teɣwalt deg wesbiṭar n Si Lḥewwas, Hamma Soudani.
Semmus n yemsujjiyen n yigerdan ara yeskeyden igerdan imuḍinen yernu ad ttekkin, s waya, deg ussenqes n leɛtab n yimezdaɣen n temnaḍt-a ay tettarra tmara, tikkal, ad d-asen arma d isbiṭaren n ugafa akken ad dawin igerdan-nsen, ɣef wakken ay d-yenna Hamma Soudani.
Ɣef leḥsab n Mass Soudani, asbiṭar n Tinduf la yettkemmil ahil-nnes n ussiknew gar yesbiṭaren akken ad yeččaṛ ilem ay yellan deg kra n tmezzugin tisnajyanin.
Sbegsen-d ttawilat yessefken akken ad yettwaḍmen umahil yelhan deg ukatar n terzi-a, am wakken ay d-heyyan daɣ ttawil deg teklinit n Frantz-Fanon yellan deg wegmam n Sellaga d tin n El-Hadi Flici ay yellan deg temdint n Tinduf, ɣef wakken ay d-yenna Mass Soudani.
Steṛḥben yigensasen n kra n tiddukliwin tidiganin n tdawsa s wezwur-a yernu ḥetteten-d dakken yessefk ad rzun daɣ yemsujjiyen ɣer tɣiwant n Um Leɛsel (170 n yikilumitren) akken ad d-sfaydin ula d igerdan n temnaḍt-a seg ussekyed asnajyan yemmuzzgen.
kab_Latn kab_Latn kab_Latn kab_Latn kab_Latn kab_Latn